કોઈ માણસ આટલી વાર સુધી મૃતપાય પરિસ્થિતિમાં રહ્યા પછી જીવતો થયો હોય એ સૌ માટે રિસર્ચનો વિષય હતો, પણ આ બે દિવસો દરમ્યાન ખબર નહીં, કેમ તેના મગજમાં વૈકુંઠ અને શેષનાગ ઉપર બિરાજેલા નારાયણ જ ફરી રહ્યા હતા. . . નાનપણથી અત્યાર સુધી ઘણાં સ્વપ્ન જોયાં હતાં, જેમાંથી મોટા ભાગનાં સવારે ઊઠતાંની સાથે જ ભૂલી ગયો હતો અને કેટલાંક બહુ બહુ તો સાંજ સુધી યાદ રહ્યાં હતાં, પણ આટલી સ્પષ્ટ રીતે કોઈ સ્વપ્ન તેને આજ સુધી યાદ રહ્યું નહોતું.